Egykaros, „kisnyomású” keverőcsap

A kisnyomású csapok egykaros változata. Ugyanúgy kell beépíteni, mint az egyszerű kétgombos, kisnyomású csapot. A működés szempontjából is hasonló a kétgombos szerelvényhez; ez is csak kevés vizet enged át, és a melegítés ideje alatt zárt állapotban is csöpög. Lényeges különbség azonban, hogy a csap gyorsan nyitható-zárható, és a kar állásából a kifolyó víz hőfoka előre megbecsülhető, ezért használata biztonságosabb. Az igényesebb, egykaros, kisnyomású csap is el van látva hőfokkorlátozóval, ezért ennél az armatúránál a leforrázás veszélye teljesen kiküszöbölhető.

A kisnyomású csapoknál szükséges mennyiségkorlátozó elem többnyire a kartus alatt található, és egy szűrővel is ki van egészítve. Az elem kiszerelése és tisztítása hozzáértést és speciális szerszámot is igényel, ezért az eltömődés elkerülése céljából a csap elé célszerű szűrőt beépíteni!